Times of Malta tirrapporta li xufier ta’ ministru spara żewġ tiri ta’ twissija fl-arja wara li raġel ta’ nazzjonalità Ingliża daħal fil-karozza ministerjali u baqa’ sejjer ilbieraħ filgħaxija fil-Gżira. Storja oħra tgħid li d-direttur maniġerjal u uffiċjali għoli tal-kumpanija tal-ħwejjeġ Ċiniża Leisure Clothing ilbieraħ tressqu il-qorti akkużati li ttraffikaw persuni biex jisfruttawhom. L-istess storja mill-qorti ġiet irrapportata minn The Malta Independent li tkompli tagħti aktar dettalji minn dak li ħareġ fil-baġit nhar it-Tnejn, fosthom li sebat elef single mother li jinsabu fuq il-benefiċċji soċjali qed ikunu mħeġġa biex joħorġu jaħdmu. Storja li tkompli fil-paġni ta’ ġewwa tgħid li l-ministru tal-edukazzjon baqa’ sieket dwar il-white paper li tittratta l-ħinijiet tal-iskejjel. L-Orizzont tirrapporta li l-kumpanija playmobile se tkun qed tiffranka mad-€900,000 f’sena wara t-traħħis fil-kontijiet tad-dawl u l-ilma għall-industriji u negozji kif imħabbar fil-Baġit. Rapport ieħor jikkwota lill-Ministru għall-Ekonomija, I-investiment u Intrapriżi Żgħar Chris Cardona li qal fis-sensiela Gvern li jisma’ qal li dan hu gvern aċċessibbli u li jisma’ lill-investituri. Il-ġurnal jirrapporta wkoll li l-General Workers’ Union tinsab imħassba dwar kif qegħdin jiżviluppaw l-affarijiet fit-teħid tat-tender tat-trasport pubbliku. Ritratt separat juri ħanfusa li qed tiġi rrapportata bħala qerrieda. In-Nazzjon tgħid li l-qorti ċaħdet il-liberta’ proviżorja tad-direttur maniġerjali ta’ Leisure Clothing Bin Ham u lid-direttur tal-Marketing Liu Jia li ilbieraħ tressqu il-qorti akkużati bi traffikar uman ta’ Asjatiċi għal skop ta’ sfruttament fuq ix-xogħol, bit-tnejn intbgħatu il-ħabs. Skont din il-gazzetta, il-Ministru Chris Cardona ammetta li intervjena personalment u waqqaf il-proċess tal-liċenzja għal casino ġdid minħabba li skont hu kien hemm kunflitt ta’ interess min-nies fil-kumitat tekniku li kien qed jagħmel evalwazzjoni tal-offerti għall-Unit ta’ Privatizzazzjoni. The Malta Business Weekly tgħid li minn nofs ix-xahar id-dieħel, il-linja tal-ajru fly hermes se tħabbar titjiriet minn u lejn Malta minn Comiso fi Sqallija u Turin fl-Italja. Rapport ieħor jgħid flimkien mad-dokument tal-Baġit, il-gvern ħareġ għall-ewwel darba rapport dwar l-implimentazzjoni tal-miżuri fil-baġit tas-sena li għaddiet li indika xi dewmien f’uħud mill-punti. U rapport rivedut tal-Labour Force Survey maħruġ mill-uffiċċju nazzjonali tal-istatistika juri kif fl-2013 in-numru ta’ persuni qegħda tela’ għal madwar 12,000.